LV Eiropas Savienības Oficiālais Vēstnesis C 125/15

Pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

2014/C 125/06

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTS DOKUMENTS

PADOMES REGULA (EK) Nr. 510/2006

par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (2)

POMELO DE CORSE

EK Nr.: FR-PGI-0005-01085 – 15.01.2013.

AĢIN ( X ) ACVN ( )

1. Nosaukums

Pomelo de Corse

2. Dalībvalsts vai trešā valsts

Francija

3. Lauksaimniecības produkta vai pārtikas produkta apraksts

3.1. Produkta veids

1.6. grupa. Svaigi vai pārstrādāti augļi, dārzeņi un labība

3.2. Produkta apraksts, uz kuru attiecas 1. punktā minētais nosaukums

Pomelo de Corse ir citrusaugs, kas iegūts no “Star Ruby” šķirnes vai no jebkuras citas hibrīda Citrus paradisi šķirnes, kuru var izmantot saistībā ar jauno šķirņu apstiprināšanas protokolu. Grupa izveidoja atļauto šķirņu sarakstu. To var pārskatīt, par pamatu ņemot jauno šķirņu apstiprināšanas protokolu, kura mērķis ir nodrošināt, lai attiecībā uz atļautajām šķirnēm tiktu ievērotas Pomelo de Corse īpašības un turklāt atbilstu šādiem selekcijas kritērijiem: bagātīga ziedēšana ķekaros, augļi bez sēklām, mīkstums sarkans, garša aromātiska. Pēc katra grozījuma šo sarakstu izplata ražotājiem, kā arī pārbaudes struktūrai un kompetentajām kontroles iestādēm.

Atļautie potcelmi ir: “Poncirus Pomeroy”, “Citrange Carrizo” un “Citrange C 35”.

Tas ir auglis bez sēklām, tā miza ir dzeltena un gluda, uz augļa mizas var būt oranžsārts plankums, augļa mīkstums sarkans līdz purpura krāsā.

Atbilstoši AĢIN Pomelo de Corse tirdzniecībā var piedāvāt tikai ekstra šķiras un I šķiras augļus.

Tirdzniecībā var piedāvāt desmit izmēru augļus, kuru minimālais diametrs ir 81 mm un maksimālais diametrs 139 mm.

Pomelo de Corse ir ļoti sulīgs, sulas saturs ir vismaz 38 %. Tas ir auglis ar aromātisku un saldu garšu.

Augļiem jāatbilst turpmāk minētajiem kritērijiem.

Skābuma līmenis (A) ir zemāks par diviem gramiem citronskābes 100 gramos sulas.

Cukuru līmenis (E) lielāks vai vienāds ar 9° Briksa skalas.

Cukuru līmeņa (E) un skābuma līmeņa (A) attiecība (E/A) sulā augstāka par 6.

3.3. Izejvielas (tikai pārstrādātiem produktiem)

—

3.4. Dzīvnieku barība (tikai dzīvnieku izcelsmes produktiem)

—

3.5. Īpaši ražošanas posmi, kas jāveic noteiktajā ģeogrāfiskajā apgabalā

Stādīšana, ražošana, novākšana un kalibrēšana tiek veikta noteiktajā ģeogrāfiskajā apgabalā.

3.6. Īpaši noteikumi griešanai, rīvēšanai, iepakošanai u. c.

Kalibrēšanas posmā, kas notiek iepakošanas vietā, augļus var pārklāt tikai ar apvalku, kura pamatā ir dabīgais vasks.

Produktu uzglabāšana, šķirošana un iesaiņošana jāveic ģeogrāfiskajā apgabalā.

Pomelo de Corse iepako:

— kastēs guļus. Iepakojuma ķēdes beigās katram auglim, kas atrodas kastes virsējā rindā, piestiprina uzlīmi Pomelo de Corse (uzlīmi piestiprina 50 % augļu),

— trauciņos (mazumtirdzniecības vienība) vai tīkliņā.

Iepakojumam tīkliņos vienmēr seko iepakojums pakās.

Ir aizliegts augļus pārvadāt palešu kastēs.

Uz Pomelo de Corse, kas iesaiņoti slēgtā iepakojumā (mazumtirdzniecības vienība, tīkliņš), uzlīme nav obligāta.

Pomelo de Corse ir svaigi augļi, kas ievākti optimālas gatavības pakāpē. Pēc novākšanas to uzglabāšanai netiek piemērota nekāda fitosanitārā apstrāde. Tāpēc tie ir uzņēmīgi pret triecieniem, un ilgas transportēšanas rezultātā, ja tos pārvadā palešu kastēs neiesaiņotus, uz tiem var rasties saspiedumi. Turklāt pārvadāšana palešu kastēs slēgtā atmosfērā, kāda ir, pārvadājot pa jūru, pēc tam turpinot to pārvadāšanu refrižeratoros, traucē gaisa cirkulāciju starp augļiem, kas rada mikroklimatisko apstākļu neviendabīgumu, kurš ir par iemeslu palešu kastēs esošo augļu fizioloģisko norišu neviendabīgumam. Aizliegums augļus pārvadāt palešu kastēs un to obligāta iesaiņošana ģeogrāfiskajā apgabalā tos pasargā no šāda riska. Tādā veidā tiek saglabāts Pomelo de Corse ārējais izskats un šo augļu īpašības.

Turklāt iepakošanas vietās notiek citas darbības, kas saistītas ar iesaiņošanu (šķirošana, pārbaude un marķēšana), kurām jāatrodas augļu dārzu tuvumā, kas papildina ražotāju darbu un ļauj izvairīties no pārmērīgām manipulācijām ar neiesaiņotiem augļiem. Augļu iesaiņošana tīkliņos pirms to ievietošanas kastēs ļauj izvairīties no jebkādām turpmākām darbībām ar neiesaiņotiem augļiem, kas var izraisīt to bojājumus.

Iesaiņošanas darbības, kas veiktas ģeogrāfiskajā apgabalā, ne vien ir veids, kā saglabāt produkta kvalitāti un īpašības, bet tās arī pastiprina tā izsekojamības kontroli. Transportējot neiesaiņotus augļus, ir iespējama to sajaukšanās ar citas izcelsmes augļiem. Ģeogrāfiskajā apgabalā ražoti un iesaiņoti Pomelo de Corse ir iesaiņoti vai nu kastēs, vai slēgtā iepakojumā.

3.7. Īpaši noteikumi marķēšanai

Uz marķējuma norāda:

— produkta nosaukumu Pomelo de Corse,

— Eiropas Savienības AĢIN logotipu.

4. Precīza ģeogrāfiskā apgabala definīcija

Ģeogrāfiskā apgabala robežas nosaka, pamatojoties uz šādiem parametriem: augstums virs jūras līmeņa līdz 300 metriem, nogāzes stāvums zemāks par 25 %, un attālums līdz jūrai mazāks par 15 km, un tajā iekļautas šādas pašvaldības:

Augškorsikas (Haute-Corse) departamentā:

Aghione, Aléria, Antisanti, Aregno, Avapessa, Barbaggio, Barrettali, Belgodère, Biguglia, Borgo, Brando, Cagnano, Calenzana, Calvi, Canale-di-Verde, Canari, Casevecchie, Castellare-di-Casinca, Cateri, Centuri, Cervione, Chiatra, Corbara, Ersa, Farinole, Feliceto, Furiani, Galéria, Ghisonaccia, Giuncaggio, L’Ile-Rousse, Linguizzetta, Loreto-di-Casinca, Lucciana, Lugo-di-Nazza, Lumio, Luri, Meria, Moncale, Monte, Montegrosso, Monticello, Morsiglia, Muro, Nonza, Novella, Occhiatana, Ogliastro, Olcani, Oletta, Olmeta-di-Capocorso, Olmeta-di-Tuda, Olmo, Palasca, Pancheraccia, Patrimonio, Penta–di-Casinca, Pietracorbara, Pietroso, Piève, Pigna, Pino, Poggio-di-Nazza, Poggio-d’Oletta, Poggio-Mezzana, Prunelli-di-Fiumorbo, Rapale, Rogliano, Saint-Florent, San-Gavino-di-Tenda, San-Giuliano, San-Martino-di-Lota, San-Nicolao, Santa-Lucia-di-Moriani, Santa-Maria-di-Lota, Santa-Maria-Poggio, Santa-Reparata-di-Balagna, Santo-Pietro-di-Tenda, Serra-di-Fiumorbo, Sisco, Solaro, Sorbo-Ocagnano, Speloncato, Taglio-Isolaccio, Talasani, Tallone, Tomino, Tox, Urtaca, Valle-di-Campoloro, Ventiseri, Venzolasca, Vescovato, Ville-di-Paraso, Ville-di-Pietrabugno;

Dienvidkorsikas (Corse-du-Sud) departamentā:

Afa, Ajaccio, Alata, Albitreccia, Ambiegna, Appietto, Arbellara, Arro, Bastelicaccia, Belvédère-Campomoro, Bilia, Bonifacio, Calcatoggio, Cannelle, Cargèse, Casaglione, Casalabriva, Cauro, Coggia, Cognocoli-Monticchi, Conca, Coti-Chiavari, Cuttoli-Corticchiato, Eccica-Suarella, Figari, Fozzano, Giuncheto, Grossa, Grosseto-Prugna, Lecci, Monacia-d’Aullène, Ocana, Olmeto, Olmiccia, Peri, Pianottoli-Caldarello, Pietrosella, Pila-Canale, Porto-Vecchio, Propriano, San-Gavino-di-Carbini, Sant’Andréa-d’Orcino, Sari-Solenzara, Sarrola-Carcopino, Sartène, Serra-di-Ferro, Sollacaro, Sotta, Valle-di-Mezzana, Vico, Viggianello, Villanova, Zonza.

5. Saikne ar ģeogrāfisko apgabalu

5.1. Ģeogrāfiskā apgabala specifika

5.1.1. Dabas faktori

Augsnes īpašības

Augsnes, kurās aug citrusaugi, galvenokārt ir smilts un (lesveida) smilšmāla, pārsvarā skābas augsnes. Ģeoloģiskajā ziņā tās veidojušās uz granīta vai slānekļa cilmieža.

Klimata īpašības

Ģeogrāfiskais apgabals atrodas uz salas, kas klimatu ietekmē gan ģeogrāfiskā platuma, gan kalnainā reljefa dēļ.

Korsika, kas atrodas uz 42. ziemeļu paralēles, ir citrusaugu audzēšanas ziemeļu robeža.

Pretēji citām pomelo šķirnēm, kurām vajadzīgs daudz siltuma, šķirnes ‘Star Ruby’ attīstībai Korsikā temperatūras summa gadā ir pietiekama, kāda tai vajadzīga, lai varētu noritēt viss šīs šķirnes augšanas cikls līdz optimālai augļu gatavībai, un kurš ir pietiekams, lai neapstātos augšana pārāk augstas temperatūras iespaidā.

Jūras un tuvējās apkārtnes augstā reljefa ietekmē gaisa temperatūra ir mērenāka, nokrišņu daudzums un gaisa mitruma līmenis ir augstāks nekā apgabalos, kur tiek audzēti citas izcelsmes citrusaugi.

Salas sanitārās īpašības, kas aizsargā pomelo audzēšanu

Tas, ka Korsika ir sala, sanitārajā aspektā Pomelo de Corse audzēšanai ir ļoti svarīgi. Smagas vīrusu vai mikoplazmas izraisītas slimības, piemēram, Tristeza vai Stubborn, Korsikā nav sastopamas.

5.1.2. Cilvēka faktori

Citrusaugus Korsikā audzē jau sen, tas, pēc dažu autoru domām, sācies pašā kristietības laikmeta sākumā.

Pomelo de Corse audzēšanas attīstībai, kura pirmās plantācijas parādījās aptuveni pirms trīsdesmit gadiem, ir ražotāju enerģijas rezultāts, kuri sagatavojās, lai pārņemtu savā aprūpē nozares attīstību.

Līdztekus citām augļu kultūrām uz salas Pomelo de Corse ražošanas apjoms mūsdienās ir ievērojams.

Tās atšķirīgās iezīmes ir:

— lauksaimniecības aspektā tās struktūru veido neliela izmēra zemesgabalos,

— samazināta fitosanitārā apstrāde, jo šķirne tiek audzēta uz salas,

— Korsikas citrusaugu audzētāju zinātība, kas ļauj pastiprināti uzraudzīt un labāk pārvaldīt kaitējuma risku,

— augļu novākšana ar rokām, ko uzsāk, tiklīdz auglis kokā sasniedzis optimālo krāsu un gatavības pakāpi.

5.2. Produkta specifika

Pomelo de Corse ir gluda dzeltena miza, uz augļa var būt oranžsarkans plankums, tā mīkstums ir koši rozā līdz sarkanā krāsā, var būt pat purpursarkans.

Auglis dabīgi iekrāsojas, augot kokā. To ievāc, tiklīdz tas viducī ir ienācies; mīkstuma viduča nogatavošanās nosaka augļa organoleptiskās īpašības (smaržīgo un saldo garšu), kas izteiktas cukuru un skābuma līdzsvarā un tā garšā, kas nav rūgta. Augļu mīkstuma kvalitāte atbilst sausā ekstrakta (E) (kopējā cukuru daudzuma) un kopējā skābuma (A) līdzsvaram.

Komerciālajā aspektā starptautiskās normas par vienīgo kritēriju nosaka tikai sulas procentuālo daļu, kam jābūt vismaz 35 %. Pomelo de Corse augļos sulas saturs ir augstāks par 38 %, kas tiem piešķir īpašo sulīgumu.

Augļus ievāc ar rokām, un augļi netiek fitosanitāri apstrādāti pēc ievākšanas, tas ļauj tiem saglabāt svaigumu.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN)

AĢIN Pomelo de Corse pamatā galvenokārt ir augļu īpašā kvalitāte (cukuru/skābuma līdzsvars, sulas saturs, spilgtā krāsa, gludā miza), kā arī šā produkta valsts mēroga reputācija.

Ģeogrāfiskā apgabala augsnēm, kas ir atšķirīgas no augsnēm citos iespējamos ražošanas apgabalos Vidusjūras piekrastē, ir īpašības, kas darījušas iespējamu ‘Star Ruby’ šķirnes pomelo audzēšanai izkopt ‘Poncirus’ tipa potcelmus un tā hibrīdus (citranges). Šie potcelmi sniedz augļiem to mīkstuma kvalitātes īpašības (labs cukuru satura un skābju līdzsvars, bet arī sulas saturs un gludā miza), kas ir augstākas nekā tās, ko var iegūt ar citiem potcelmiem, kuri pasaulē tiek izmantoti visbiežāk.

Mērenie klimatiskie apstākļi Korsikā ļauj ‘Star Ruby’ šķirnei, kurā dabīgā veidā ir daudz likopēna, pilnībā attīstīt šo īpašību un tādā veidā iegūt Pomelo de Corse, kura mīkstums ir izteikti sarkanā krāsā. Mīkstumam, kurš jau labi iekrāsojies septembrī–oktobrī, ziemā ir tendence kļūt dzeltenākam, un no jauna tas atgūst krāsu, sākot no marta–aprīļa. Miza, kas ir dzeltena ziemā, pavasara siltumā arī iegūst sarkanīgo krāsu.

Šie paši mērenie klimatiskie apstākļi Pomelo de Corse piešķir citas svarīgas īpašības:

— augļi ir daudz sulīgāki nekā citur,

— gluda miza. Pomelo de Corse gludā miza veidojas, pateicoties lielajai jūras ietekmei, kas izpaužas gan kā ne tik augsta temperatūra vasarā, gan kā relatīvais gaisa mitrums, kas tikai retos gadījumos ir zemāks par 70 %.

Ražošanas apstākļi, kā arī iesaiņojuma kontrole ģeogrāfiskajā apgabalā ļauj nodrošināt patērētājiem produkta svaigumu un to, ka šajos augļos būs saglabātas visas tās īpašības, kas veido Pomelo de Corse specifiku un veicina tā reputāciju.

Pomelo de Corse ievāc ar rokām, pēc ievākšanas netiek veikta tā fitosanitārā apstrāde, tā reputācija ir cieši saistīta ar Korsikas kā dabas salas tēlu, kur tiek saudzēta vide, kur lauksaimniecības vērtību ceļ produkti ar kvalitātes zīmi un tādi, kam gadiem ilgi tiek ievērota citrusaugu audzēšanas tradīcija.

Sākot ar 2000. gadu, Pomelo de Corse piedāvāšana tirgū un tā piegāde uz kontinentu ir ievērojami palielinājusies, un tas ir veicinājis Pomelo de Corse atpazīstamību valsts līmenī.

Raksti vietējā un valsts presē, specializētajos vai vispārējos preses izdevumos (Vegetable, FLD Magazine, FRuiTROP vai arī Corse Matin), kuros aprakstīta šo produktu specifika, spilgti parāda Pomelo de Corse labo slavu.

Atsauce uz specifikācijas publikāciju

(Regulas (EK) Nr. 510/2006 (3) 5. panta 7. punkts)

https://www.inao.gouv.fr/fichier/CDCIGPPomelodeCorseV1.doc

(1) OV L 343, 14.12.2012., 1. lpp.

(2) OV L 93, 31.3.2006., 12. lpp. Aizstāta ar Regulu (ES) Nr. 1151/2012.

(3) Skatīt 2. zemsvītras piezīmi.